《和颖叔蓬莱阁》
宋代·沈辽

海上仙山豪，泛泛随狂潮。仙人毒其危，禺强资巨鳌。

澒洞绝世纷，于焉乐逍遥。长年誓不死，玉观何岧峣。

麻姑朝按行，洪崖莫相招。宴劳酌琼液，献酬肯相饶。

月里振金佩，风前吹玉箫。至真游乐地，世俗风波遥。

我本丘壑人，居然厌烦嚣。步此重阁峻，仙意何飘飘。

下视照湖春，浩荡生波涛。爱兹为中峙，想可娱洪高。

萧洒紫霞衣，淡泊颜氏瓢。聊乐白驹影，轩裳真𣙢牢。

贺老久不作，吾方饵金膏。轻身化羽翼，把袂穷丹霄。

作者简介：沈辽(1032—1085)，字睿达，宋钱塘(今余杭)人。沈遘的弟弟，《梦溪笔谈》作者沈括的同族兄弟。自幼嗜读《左传》、《汉书》，曾巩、苏轼、黄庭坚常与之唱和，王安石、曾布皆习其笔法。本无意于功名，王安石曾有“风流谢安石，潇洒陶渊明”之称。后由三司使吴充举荐，负责监内藏库。